Knysna-slagoffers: Organisasies fokus op langtermynbehoeftes | Maroela Media
Die brand het verkeer op die N2-snelweg tot ‘n stilstand gebring. Foto: Verskaf
Die burgerregte-organisasie AfriForum het Donderdag op versoek van die diensorganisasie Solidariteit Helpende Hand verskeie benodighede vir slagoffers van die brandgeteisterde Knysna-gemeenskap aangekoop, waaronder gasstowe, gasbottels, potte, panne en opskeplepels.
Dié benodighede is uit AfriForum se noodfonds aangekoop en sal strategies deur Helpende Hand versprei word ná afloop van ’n behoefte-assesseringsproses.
“AfriForum voel sterk daaroor dat dié fonds op ’n volhoubare en doeltreffende wyse aangewend moet word,” sê Guido Urlings, veldtogkoördineerder by AfriForum. “Daarom het ons eerder besluit om alledaagse goedere aan te koop wat die gemeenskap daagliks kan gebruik – nie net nou nie, maar ook in die lang termyn.”
Helpende Hand se assesseringspan het ná afloop van die brande behoeftebepalings by kerke en skole gedoen. “Dringende behoeftes is reeds aangespreek, maar die gemeenskap gaan in die lang termyn ondersteuning benodig,” verduidelik Ernst Vorster, hoof van kommunikasie by Helpende Hand. “Ons raad aan die publiek is om oordeelkundig te skenk. Daar is op die oomblik ’n oorvloed van voedsel en klere, soveel so dat die provinsiale regering gevra het dat skenkings vir eers op die strukturele herbou van Knysna moet fokus.”
Lede van AfriForum se trauma-eenheid, onder leiding van Nantes Kelder, is tans besig om berading aan slagoffers in en rondom Knysna te bied.
SAID onderskep renosterhorings ter waarde van R6 miljoen
Die foto is van die brand buite Port Elizabeth, nie waar nie?